b'\n_START_ARTICLE_\nBrestanica\n_START_SECTION_\nZgodovina\n_START_PARAGRAPH_\nKraj se v starih zapisih prvi\xc4\x8d omenja \xc5\xbee leta 838, ko naj bi mejnemu grofu Salachonu pribe\xc5\xbeal slovansko-panonski knez Pribina. Verjetno je \xc5\xbee takrat stala na grajskem gri\xc4\x8du utrjena postojanka ali celo grajska stavba. Tako spada Brestanica med najstarej\xc5\xa1e slovenske kraje. Listina z dne 29. septembra 895, ki prvi\xc4\x8d izpri\xc4\x8duje brestani\xc5\xa1ki grad, je bila v raziskavah spoznana za ponaredek. Ima bogato zgodovinsko preteklost, saj so ohranjeni zgodovinski ostanki tako iz \xc4\x8dasa prazgodovine, kot iz \xc4\x8dasa rimskega imperija, ko naj bi mimo Brestanice peljala rimska cesta Neviodunum-Celeia. Prav pri Brestanici naj bi cesta pre\xc4\x8dkala reko Savo, o \xc4\x8demer pri\xc4\x8dajo ostanki starega rimskega mostu._NEWLINE_Naselje pod gradom naj bi \xc5\xbee leta 1322, skupaj s Sevnico, dobila tr\xc5\xa1ke pravice, so\xc4\x8dasno, ko so Bre\xc5\xbeice dobile mestne (Salzbur\xc5\xa1ka posest v Posavju), vendar pisni viri kraj kot trg omenjajo \xc5\xa1ele leta 1432, s pravicami tedenskih tr\xc5\xa1kih dni ter \xc5\xa1tirimi \xc5\xbeivinsko kramarskimi sejmi letno. To je dalo kraju za dolgo \xc4\x8dasa pe\xc4\x8dat obrtno trgovskega centra \xc5\xa1ir\xc5\xa1ega zalednega podro\xc4\x8dja pod Bohorjem.\n_START_SECTION_\nDruga svetovna vojna\n_START_PARAGRAPH_\nV gradu je nem\xc5\xa1ki okupator maja 1941 uredil preselitveno tabori\xc5\xa1\xc4\x8de, skozenj je \xc5\xa1lo v izgnanstvo okoli 45.000 Slovencev, ve\xc4\x8dinoma prebivalcev Posavja, kar je bilo \xc5\xa1tevil\xc4\x8dno najve\xc4\x8d na ozemlju Slovenije. V letih 1942 do 1945 so bili v gradu razni nacisti\xc4\x8dni uradi. Sedaj je v gradu Muzej novej\xc5\xa1e zgodovine Slovenije enota Brestanica.\n_START_SECTION_\nTurizem\n_START_PARAGRAPH_\nBogato zgodovinsko ozadje, ugodna lega ter kulturne in naravne znamenitosti v kraju in neposredni okolici, dajejo Brestanici mo\xc5\xbenost za razvoj turizma. V namen promocije turizma, v kraju deluje Turisti\xc4\x8dno dru\xc5\xa1tvo Brestanica, ki organizira kulturne prireditve v kraju ter skrbi za promocijo kraja na spletu. V Brestanici deluje tudi letno kopali\xc5\xa1\xc4\x8de Bazen Brestanica.\n_START_SECTION_\nNaravne znamenitosti\n_START_PARAGRAPH_\nBrestanica z lego v manj\xc5\xa1i kotlini, katero od zunaj omejujejo hribi Bohorja, Sremi\xc4\x8da in vzhodnega dela Zasavskega hribovja, ponuja odli\xc4\x8dne mo\xc5\xbenosti izhodov na okoli\xc5\xa1ke vrhove. Najbolj priljubljena to\xc4\x8dka pohodnikov je bli\xc5\xbenji, dobro uro hoda oddaljen vrh Mohor s cerkvijo na sremi\xc5\xa1kem hribovju._NEWLINE_Svojevrstna zanimivost so ribniki Ma\xc4\x8dkovci, umetno narejeni, kateri s premerom dobrega pol kilometra zdru\xc5\xbeujejo tri ve\xc4\x8dje ribnike. Le\xc5\xbeijo razpeti med gozdovi okoli\xc5\xa1kih gri\xc4\x8dev, na najve\xc4\x8djem je razvit ribolov in ob njem gostinska dejavnost (restavracija).\n_START_SECTION_\nGospodarstvo\n_START_PARAGRAPH_\nKraj ima tako v lokalnem, kot tudi v regijskem smislu pomembno gospodarsko vlogo. Poleg manj\xc5\xa1ih podjetnikov (v ve\xc4\x8dini s.p.) nosita glavno gospodarsko vlogo dve podjetji: Termoelektrarna Brestanica in DS Smith Brestanica. Skupno zaposlujeta 350 ljudi.\n_START_SECTION_\nTermoelektrarna Brestanica\n_START_PARAGRAPH_\nSodi med ve\xc4\x8dje v dr\xc5\xbeavi in deluje \xc5\xbee 60 let. Od za\xc4\x8detkov izgradnje pa do danes je do\xc5\xbeivela tako poslovne in tehnolo\xc5\xa1ke vzpone kot tudi obdobja stagnacije, ves \xc4\x8das pa je pomenila za Posavje in posavsko prebivalstvo mo\xc5\xbenost razvoja in napredka. Trenutno zaposluje okoli 130 delavcev. Za elektro-energetski sistem Slovenije predstavlja dandanes elektrarna s svojimi sistemskimi storitvami predvsem zanesljiv rezervni vir napajanja v najbolj kriti\xc4\x8dnih trenutkih.\n_START_SECTION_\nDS Smith Brestanica\n_START_PARAGRAPH_\nPo \xc5\xa1tevilu zaposlenih je DS Smith najve\xc4\x8dje podjetje v kraju in zaledju. Usmerjeno je v proizvodnjo papirja in paprinih izdelkov. Letno proizvedejo 60 milijonov m\xc2\xb2 valovitega kartona, za katerega porabijo blizu 40.000 ton papirja. Ve\xc4\x8dino proizvedenega valovitega kartona je proizvedenega v embala\xc5\xbei okolju neopore\xc4\x8dnega izdelka. Podjetje zaposluje okoli 280 delavcev.\n_START_SECTION_\n\xc5\xa0port v kraju\n_START_PARAGRAPH_\nV Brestanici deluje tudi Odbojkarsko dru\xc5\xa1tvo Brestanica, ki je bilo ustanovljeno  v tridesetih letih minulega stoletja. Sedaj je to le \xc5\xbeenski klub imenovan Kostak-Elmont, ki svoje tekme igra v dvorani O\xc5\xa0 Adama Bohori\xc4\x8da.'